যাহোক, ঠাকুরমার ঝুলিতে এমনটাই ঘটেছে। এর ব্যত্যয় ঘটেনি। ‘কাঞ্চন-মালা’, ‘সাতভাই চম্পা’, ‘কিরণ-মালা’, ‘মণি-মালা’, ‘কলাবতী রাজকন্যা’, ‘কাঁকন-মালা’ সব শৌখিন উচ্চতার ‘রমণী’। চিরায়ত বা আবহমান ঐতিহ্যে – তারা এক কৃষ্টিতে গড়া। ঠাকুরমার ঝুলির প্রায় সব গল্পই নারীপ্রধান। নারীর অসহায়ত্ব যেমন এতে ফুটে ওঠে, তেমনি রূপময় ঐতিহ্যেরও তাতে প্রকাশ ঘটে। তবে পুরুষ তাতে একপ্রকার কর্তৃত্বপ্রবণ, বলশালী এবং আধিপত্যবাদী। সেখানে নারীরাও তা মান্য জ্ঞান করেছে। কিন্তু পুরুষ মূল্যবোধে এর গুরুত্ব কী? পুরুষ অসহায় নারীকে উদ্ধার করতে এসেছে। পুরুষ কখনো শোষকও তো! আবার পুরুষের চোখেই নারীর অভিজ্ঞতাও সমাজে বিচার্য বিবেচিত হয়েছে। সেভাবেই তারা সমাজে বা গল্পে প্রতিষ্ঠিত। ফলে তাদের লিঙ্গীয় মর্যাদাও ওই মাপেই পুনর্গঠিত। ফায়ারস্টোনের তত্ত্বও তাই বলে। ঠাকুরমার ঝুলির অলৌকিক শক্তি বা অতিপ্রাকৃত শক্তিও নারী-পুরুষ মনস্তত্ত্বের নিয়ন্ত্রণ নিয়েছে। নারী এবং পুরুষ উভয়ই অলৌকিক শক্তি দ্বারা প্রভাবাচ্ছন্ন। এগুলো অনেকটা টোটেমিক মিথের মতো অন্তর্লীনও বটে। রাক্ষস-খোক্কস থেকে শুরু করে নানা অবাস্তব প্রবণতা এ মিথের অন্তর্ভুক্ত, প্রশ্রয়ভুক্তও। প্রসঙ্গত বলা যায়, ‘প্রাচীন জনগোষ্ঠীর বাস্তব অভিজ্ঞতা থেকেই Taboo-র উদ্ভব। ট্যাবু অতিক্রম করে যাওয়ার অর্থ বিপর্যয়ের মধ্যে পড়া – নিজের বিনাশ ডেকে আনা। ‘নীলকমল আর লালকমল’ গল্পে রাক্ষসীর গর্ভে নীলকমলের জন্ম (totem)। ‘নীলকমলের নাম শুনিয়া খোক্কসেরা ভয়ে তিন হাত পিছাইয়া গেল! নীলকমল আর জন্মে রাক্ষসী-রানীর পেটে হইয়াছিলেন, তাই তাঁর শরীরে কিনা রাক্ষসীর রক্ত! খোক্কসেরা তাহা জানিত। সকলে বলিল, – ‘আচ্ছা নীলকমল কি-না পরীক্ষা কর।’ শেষাবধি নীলকমলের দ্বারাই লালকমল রক্ষা পায়। নিষেধাজ্ঞা অতিক্রম করে – যে খল, সে পরাস্ত হয়। বস্ত্তত, খল চরিত্রের উদ্ভব সমাজে নেতি-শক্তির প্রতীকায়নে। হতে পারে তারা পুরুষ বা নারী। মানুষের ভেতরে ‘সত্যের জয় মিথ্যার ক্ষয়’ ভাবনাটি সামষ্টিক অবচেতনে সৃজিত। সেজন্য নানা প্রতীকের মাধ্যমেও তার রূপকাশ্রয় ঘটে। এই প্রতীকায়ণে মানবমনের অবচেতন বা নির্জ্ঞান স্তর প্রণীত। একই সঙ্গে তা দ্বান্দ্বিক চিন্তার স্বরূপে মানুষের সহজাত ও পূর্বধারণায় পুনর্গঠিত। ক্লদ লেভি স্ত্রাউস (১৯০৮-২০০৯) যেমনটা বলেন : ‘…the reality of totemism, in which, within a larger group, smaller groups distinguish themselves through identification with a plant or animal. He denies, however, the totemic societies differ fundamentally from societies that divide people on the basis of caste. Totems, he argues, are just another why to create necessary distinctions within a larger group.’ ঠাকুরমার ঝুলির গল্পগুলোর বৈজ্ঞানিক বিশেস্নষণ করলে ‘হিউম্যান কগনিশন’ ধারণায় যেখানে মানুষের প্রাণীতে রূপান্তর এবং প্রাণীর মানুষে প্রত্যাবর্তনের রূপকীয় তাৎপর্য নজরে আসে। গল্পগুলোর ভেতর দিয়ে আদি-নৃগোষ্ঠীর সংস্কার-বিশ্বাস কিংবা স্বপ্ন টোটেমকে প্রকাশ্য করেছে। ‘কলাবতী রাজকন্যা’য় ভূতুম্ আর বানরের যে রূপকধর্মী তাৎপর্য তাতে ট্যাবু ও টোটেমিক ভূমিকাটি জীবনের গূঢ় রহস্যেরই ইঙ্গিত দেয় :